Document ID: 32012R0064
Publication Date: 2012-01-23

Content:
32012R0064
L 028/1
SLUŽBENI LIST EUROPSKE UNIJE
23.01.2012.
UREDBA KOMISIJE (EU) br. 64/2012
od 23. siječnja 2012.
o izmjeni Uredbe (EU) br. 582/2011 o provedbi i izmjeni Uredbe (EZ) br. 595/2009 Europskog parlamenta i Vijeća s obzirom na emisije iz teških vozila (Euro VI)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 595/2009 Europskog parlamenta i Vijeća od 18. lipnja 2009. o homologaciji tipa motornih vozila i motora s obzirom na emisije iz teških vozila (Euro VI) i o pristupu informacijama za popravak i održavanje vozila i izmjeni Uredbe (EZ) br. 715/2007 i Direktive 2007/46/EZ i stavljanju izvan snage direktiva 80/1269/EEZ, 2005/55/EZ i 2005/78/EZ (1), a posebno njezin članak 4. stavak 3., članak 5. stavak 4., članak 6. stavak 2. i članak 12.,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju tipa motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (2), a posebno njezin članak 39. stavak 7.,
budući da:
(1)
Uredba (EZ) br. 595/2009 uspostavlja zajedničke tehničke zahtjeve za homologaciju tipa motornih vozila i rezervnih dijelova s obzirom na njihove emisije i utvrđuje pravila za sukladnost vozila/motora u uporabi, trajnost uređaja za kontrolu onečišćenja, sustave ugrađene dijagnostike (OBD sustavi), mjerenje potrošnje goriva i pristup informacijama za popravak i održavanje vozila.
(2)
U skladu s člankom 3. stavkom 15. Uredbe Komisije (EU) br. 582/2011 od 25. svibnja 2011. o provedbi i izmjeni Uredbe (EZ) br. 595/2009 Europskog parlamenta i Vijeća s obzirom na emisije iz teških vozila (Euro VI) i o izmjeni priloga I. i III. Direktivi 2007/46/EZ Europskog parlamenta i Vijeća (3), vozila i motore treba homologirati u skladu s Uredbom (EZ) br. 595/2009 i njezinim provedbenim mjerama nakon što se usvoje mjerni postupci za mjerenje broja čestica u skladu s Prilogom I. Uredbi (EZ) br. 595/2009, sve potrebne posebne odredbe vezane uz motore s više postavki i odredbe za provedbu članka 6. Uredbe (EZ) br. 595/2009. Stoga je prikladno izmijeniti Uredbu (EU) br. 582/2011 kako bi se uključili takvi zahtjevi.
(3)
U skladu s člankom 6. Uredbe (EZ) br. 595/2009, članci 6. i 7. Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i o dostupnosti podataka za popravke i održavanje (4) primjenjuju se mutatis mutandis. Stoga je prikladno u ovu Uredbu prenijeti odredbe o pristupu informacijama za popravak i održavanje iz Uredbe (EZ) br. 715/2007 i njene provedbene mjere. Međutim, te je odredbe potrebno prilagoditi kako bi se u obzir uzele posebnosti teških vozila.
(4)
Posebno je prikladno usvojiti posebne postupke za pristup informacijama za popravak i održavanje u skladu s člankom 6. stavkom 1. Uredbe (EZ) br. 595/2009 u slučaju višestupanjske homologacije tipa. Također je prikladno usvojiti posebne zahtjeve i postupke za pristup informacijama za popravak i održavanje u slučaju prilagodbe zahtjevima kupaca i proizvodnje malih serija. Naposljetku, prikladno je pozivanje na posebne norme u području reprogramiranja koje su razvijene za teška vozila.
(5)
Primjena odredaba o pristupu informacijama za popravak i održavanje može kratkoročno predstavljati prevelik teret za proizvođače vozila s obzirom na određene sustave koji se sa starih tipova vozila prenose na nove tipove vozila. Stoga je prikladno uvesti određena ograničena odstupanja od općih odredaba o pristupu informacijama o OBD sustavu vozila i informacijama za popravak i održavanje vozila.
(6)
Odredbe o pristupu informacijama o OBD sustavu vozila i informacijama za popravak i održavanje vozila u svrhu konstrukcije i proizvodnje automobilske opreme za vozila koja za pogon koriste alternativna goriva treba utvrditi kad bude moguća homologacija tipa takve opreme.
(7)
U skladu s Direktivom Vijeća 92/6/EEZ od 10. veljače 1992. o ugradnji i uporabi uređaja za ograničenje brzine za određene kategorije motornih vozila u Zajednici (5), uređaje za ograničenje brzine moraju ugrađivati radionice ili tijela koja su ovlastile države članice. U skladu s Uredbom Vijeća (EEZ) br. 3821/85 od 20. prosinca 1985. o tahografu u cestovnom prometu (6), samo ovlaštene radionice mogu umjeravati tahografe u motornim vozilima. Stoga je prikladno iz odredaba o omogućavanju pristupa informacijama za popravak i održavanje vozila isključiti informacije o reprogramiranju upravljačkih jedinica za uređaje za ograničenje brzine i tahografe.
(8)
Uredbu (EU) br. 582/2011 treba stoga na odgovarajući način izmijeniti.
(9)
Mjere predviđene ovom Uredbom u skladu su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
Uredba (EU) br. 582/2011 mijenja se kako slijedi:
1.
U članku 2. dodaju se sljedeće točke 42., 43., i 44.:
„42.
‚prilagodba zahtjevima kupaca’ znači svaka promjena na vozilu, sustavu, sastavnom dijelu ili zasebnoj tehničkoj jedinici koja je napravljena na izričit zahtjev kupca i koja je podložna homologaciji tipa,
43.
‚informacije o OBD sustavu’ znači informacije koje se odnose na sustav ugrađene dijagnostike za elektronički sustav vozila,
44.
‚sustav prijenosa’ znači sustav prema definiciji iz članka 3. stavka 23. Direktive 2007/46/EZ, koji se prenosi sa starog tipa vozila na nove tipove vozila.”
2.
Umeću se sljedeći članci od 2.a do 2.h:
„Članak 2.a
Pristup informacijama o OBD sustavu vozila i informacijama za popravak i održavanje vozila
1. Proizvođači u skladu s člankom 6. Uredbe (EZ) br. 595/2009 i Prilogom XVII. toj Uredbi poduzimaju potrebne mjere i postupke kako bi osigurali pristup informacijama o OBD sustavu vozila i informacijama za popravak i održavanje vozila putem internetskih stranica u standardiziranom obliku i na lako dostupan i brz način te na način koji nije diskriminirajući u usporedbi s postojećim odredbama ili pristupom koji je dodijeljen ovlaštenim trgovcima i serviserima. Proizvođači su također dužni neovisnim operaterima, ovlaštenim trgovcima i serviserima na raspolaganje dati i materijale za obuku.
2. Tijela za homologaciju dodjeljuju homologaciju tipa tek kad proizvođač izda potvrdu o pristupu informacijama o OBD sustavu vozila i informacijama za popravak i održavanje vozila.
3. Potvrda o pristupu informacijama o OBD sustavu vozila i informacijama za popravak i održavanje vozila služi kao dokaz o sukladnosti s člankom 6. Uredbe (EZ) br. 595/2009.
4. Potvrda o pristupu informacijama o OBD sustavu vozila i informacijama za popravak i održavanje vozila sastavlja se u skladu s uzorkom iz Dodatka 1. Prilogu XVII.
5. Informacije o OBD sustavu vozila i informacije za popravak i održavanje vozila uključuju:
(a)
nedvosmislenu identifikaciju vozila, sustava, sastavnog dijela ili zasebne tehničke jedinice za koju je odgovoran proizvođač;
(b)
priručnike za održavanje, uključujući evidenciju o servisima i održavanju;
(c)
tehničke priručnike;
(d)
informacije o sastavnim dijelovima i dijagnostici (kao npr. najmanje i najveće teorijske vrijednosti za mjerenja);
(e)
sheme spajanja;
(f)
kodove za otkrivanje grešaka (uključujući posebne kodove proizvođača);
(g)
identifikacijski broj programa za umjeravanje koji se primjenjuje za tip vozila;
(h)
informacije o vlasničkim alatima i opremi te informacije koje se dobivaju pomoću takvih alata i opreme;
(i)
informacije o pohrani podataka i podatke o dvosmjernom nadzoru i ispitivanju;
(j)
standardne radne jedinice ili vremenska razdoblja za zadaće popravka i održavanja, ako su dostupni ovlaštenim trgovcima i serviserima proizvođača izravno ili preko treće strane;
(k)
u slučaju višestupanjske homologacije tipa, informacije iz članka 2b.
6. Ovlašteni trgovci ili serviseri u distribucijskom sustavu određenog proizvođača vozila smatraju se neovisnim operaterima u smislu ove Uredbe u onoj mjeri u kojoj pružaju usluge popravka i održavanja za vozila za koja nisu članovi distribucijskog sustava proizvođača vozila.
7. Informacije za popravak i održavanje vozila moraju uvijek biti na raspolaganju, osim u slučaju kada je potrebno održavanje informacijskog sustava.
8. Za potrebe proizvodnje i održavanja zamjenskih ili servisnih dijelova, dijagnostičkih alata i ispitne opreme koji su spojivi s OBD sustavom, proizvođači osiguravaju odgovarajuće informacije o OBD sustavu i informacije za popravak i održavanje vozila na nediskriminirajućoj osnovi svakom zainteresiranom proizvođaču ili serviseru sastavnih dijelova, dijagnostičkih alata ili ispitne opreme.
9. Proizvođač na svojim internetskim stranicama objavljuje sve naknadne izmjene informacija za popravak ili održavanje vozila istodobno kad ih stavi na raspolaganje ovlaštenim servisima.
10. Ako se evidencija o popravcima i održavanju vozila vodi u središnjoj bazi podataka proizvođača vozila ili u njegovo ime, neovisnim serviserima koji su odobreni i ovlašteni u skladu s odjeljkom 2.2. Priloga XVII. treba omogućiti besplatan pristup takvoj evidenciji i pod istim uvjetima kao ovlaštenim serviserima kako bi mogli unositi informacije o izvedenim popravcima i održavanju.
11. Proizvođač zainteresiranim stranama mora učiniti dostupnim sljedeće informacije:
(a)
odgovarajuće informacije koje omogućavaju razvoj zamjenskih sastavnih dijelova koji su kritični za ispravno djelovanje OBD sustava;
(b)
informacije koje omogućavaju razvoj generičkih dijagnostičkih alata.
U smislu točke (a) prvog podstavka, razvoj zamjenskih sastavnih dijelova ne smije biti ograničen:
(a)
nedostupnosti odgovarajućih informacija;
(b)
tehničkim zahtjevima koji se odnose na strategije za javljanje neispravnosti kad su prekoračene granične vrijednosti za OBD ili kad OBD sustav ne može ispuniti osnovne zahtjeve nadzora OBD sustava iz ove Uredbe;
(c)
posebnim preinakama u obradi OBD informacija radi različite obrade vozila s pogonom na plin ili benzin;
(d)
homologacijom tipa vozila s pogonom na plin koja imaju ograničen broj manjih nedostataka.
U smislu točke (b) prvog podstavka, ako proizvođači u svojim franšiznim mrežama upotrebljavaju dijagnostičke i ispitne alate u skladu s normom ISO 22900 Modularni komunikacijski priključak za vozilo (MVCI - Modular Vehicle Communication Interface) i normom ISO 22901 Otvorena razmjena dijagnostičkih podataka (ODX - Open Diagnostic Data Exchange), datoteke ODX moraju biti dostupne neovisnim operaterima na internetskoj stranici proizvođača.
Članak 2.b
Višestupanjska homologacija tipa
1. U slučaju višestupanjske homologacije tipa, kako je određena u članku 3. stavku 7. Direktive 2007/46/EZ, krajnji proizvođač odgovoran je za osiguravanje pristupa informacijama o OBD sustavu vozila i informacijama za popravak i održavanje vozila u vezi s njegovim(-om) vlastitim(-om) fazama(-om) proizvodnje i povezanosti s prethodnim(-om) fazama(-om).
Nadalje, krajnji proizvođač na svojoj internetskoj stranici neovisnim operaterima daje sljedeće informacije:
(a)
adresa internetske stranice proizvođača koji je (su) odgovoran(-ni) za prethodnu(-ne) fazu(-e);
(b)
naziv i adresa svih proizvođača koji su odgovorni za prethodnu(-e) fazu(-e);
(c)
broj(evi) homologacije tipa prethodne(-ih) faze(-a);
(d)
broj motora.
2. Svaki proizvođač koji je odgovoran za pojedinu fazu ili faze homologacije tipa mora na svojoj internetskoj stranici omogućiti pristup informacijama o OBD sustavu i informacijama za popravak i održavanje vozila vezano uz fazu(-e) homologacije tipa za koju(-e) je on odgovoran i povezanost s prethodnom(-im) fazom(-ama).
3. Proizvođač koji je odgovoran za pojedinu fazu ili faze homologacije tipa proizvođaču koji je odgovoran za sljedeću fazu pruža sljedeće informacije:
(a)
potvrda o sukladnosti koja se odnosi na fazu(-e) za koju(-e) je on odgovoran;
(b)
potvrda o pristupu informacijama o OBD sustavu i informacijama za popravak i održavanje vozila, uključujući njegove dodatke;
(c)
broj homologacije tipa koji odgovara fazi(-ama) za koju(-e) je on odgovoran;
(d)
dokumenti iz točaka (a), (b) i (c) koje je (su) dostavio(-li) proizvođač(i) iz prethodne(-ih) faze(-a).
Svaki proizvođač ovlašćuje proizvođača koji je odgovoran za sljedeću fazu da proslijedi dokumente dane proizvođačima koji su odgovorni za sve kasnije faze i za završnu fazu.
Osim toga, na ugovornoj osnovi, proizvođač koji je odgovoran za određenu fazu ili faze homologacije tipa:
(a)
proizvođaču koji je odgovoran za sljedeću fazu omogućuje pristup informacijama o OBD sustavu i informacijama za popravak i održavanje vozila i informacije o sučelju koje odgovaraju određenoj(-im) fazi(-ama) za koju(-e) je on odgovoran;
(b)
na zahtjev proizvođača koji je odgovoran za kasniju fazu homologacije tipa omogućuje pristup informacijama o OBD sustavu i informacijama za popravak i održavanje vozila i informacije o sučelju koje odgovaraju određenoj(-im) fazi(-ama) za koju(-e) je on odgovoran.
4. Proizvođač, uključujući i krajnjeg proizvođača, može u skladu s člankom 2f. zaračunati naknadu samo za određenu(-e) fazu(-e) za koju(-e) je on odgovoran.
Proizvođač, uključujući i krajnjeg proizvođača, ne smije naplatiti naknadu za informacije koje se odnose na adresu internetske stranice ili na podatke o kontaktu nekog drugog proizvođača.
Članak 2.c
Prilagodbe zahtjevima kupaca
1. Odstupajući od članka 2.a, informacije za popravak i održavanje vozila vezane uz prilagodbu zahtjevima kupaca osiguravaju se na lako dostupan i brz način te na način koji nije diskriminirajući u usporedbi s postojećim odredbama ili pristupom koji je dodijeljen ovlaštenim trgovcima i serviserima ako je broj sustava, sastavnih dijelova ili zasebnih tehničkih jedinica podložnih posebnoj prilagodbi zahtjevima kupca manji od ukupnog broja od 250 jedinica proizvedenih u svijetu.
Za servisiranje i reprogramiranje elektroničkih upravljačkih jedinica koje se odnose na prilagodbu zahtjevima kupaca proizvođač neovisnim operaterima omogućava pristup odgovarajućem vlasničkom dijagnostičkom alatu i ispitnoj opremi pod istim uvjetima kao ovlaštenim serviserima.
Prilagodbe zahtjevima kupaca popisane su na internetskoj stranici proizvođača s informacijama za popravak i održavanje vozila i navedene pri homologaciji tipa na potvrdi o pristupu informacijama o OBD sustavu i informacijama za popravak i održavanje vozila.
2. Ako je do 31. prosinca 2015. broj sustava, sastavnih dijelova ili zasebnih tehničkih jedinica podložnih posebnoj prilagodbi zahtjevima kupca veći od 250 jedinica proizvedenih u svijetu, proizvođač može odstupiti od obaveze iz članka 2.a o osiguravanju pristupa informacijama o OBD sustavu vozila i informacijama za popravak i održavanje vozila u standardiziranom obliku. Ako proizvođač koristi takvo odstupanje, on osigurava pristup informacijama o OBD sustavu vozila i informacijama za popravak i održavanje vozila na lako dostupan i brz način te na način koji nije diskriminirajući u usporedbi s postojećim odredbama ili pristupom koji je dodijeljen ovlaštenim trgovcima i serviserima.
3. Proizvođači neovisnim operaterima prodajom ili najmom omogućuju pristup specijaliziranom vlasničkom dijagnostičkom alatu i ispitnoj opremi za servisiranje sustava, sastavnih dijelova ili zasebnih tehničkih jedinica prilagođenih zahtjevima kupaca.
4. Proizvođač u potvrdi o pristupu informacijama o OBD sustavu i informacijama za popravak i održavanje vozila pri homologaciji tipa navodi prilagodbe zahtjevima proizvođača kod kojih se odstupa od obaveze iz članka 2.a o osiguravanju pristupa informacijama o OBD sustavu vozila i informacijama za popravak i održavanje vozila u standardiziranom obliku kao i svake elektroničke upravljačke jedinice koja se na njih odnosi.
Te prilagodbe zahtjevima proizvođača i svaka elektronička upravljačka jedinica koja se na njih odnosi također se navode na internetskoj stranici proizvođača s informacijama za popravak i održavanje vozila.
Članak 2.d
Proizvođači malih serija
1. Odstupajući od članka 2a., proizvođači čija je godišnja svjetska proizvodnja tipa vozila, sustava, sastavnih dijelova ili zasebnih tehničkih jedinica iz ove Uredbe manja od 250 jedinica osiguravaju pristup informacijama za popravak i održavanje vozila na lako dostupan i brz način te na način koji nije diskriminirajući u usporedbi s postojećim odredbama ili pristupom koji je dodijeljen ovlaštenim trgovcima i serviserima.
2. Vozilo, sustav, sastavni dio i zasebna tehnička jedinica iz stavka 1. navodi se na internetskoj stranici proizvođača s informacijama za popravak i održavanje vozila.
3. Tijelo za homologaciju izvješćuje Komisiju o svakoj homologaciji tipa koja se dodjeljuje proizvođačima malih serija.
Članak 2.e
Sustavi prijenosa
1. S obzirom na sustave prijenosa iz Dodatka 3. Prilogu XVII. proizvođač može do 30. lipnja 2016. odstupiti od obaveze o reprogramiranju elektroničkih upravljačkih jedinica u skladu s normama iz Priloga XVII.
Takvo odstupanje navodi se pri homologaciji tipa u potvrdi o pristupu informacijama o OBD sustavu i informacijama za popravak i održavanje vozila.
Sustavi kod kojih proizvođač odstupa od obaveze iz članka 2a. o reprogramiranju elektroničkih upravljačkih jedinica u skladu s normama iz Priloga XVII. navode na internetskoj stranici proizvođača s informacijama za popravak i održavanje vozila.
2. Za servisiranje i reprogramiranje elektroničkih upravljačkih jedinica u sustavima prijenosa kod kojih proizvođač odstupa od obaveze iz članka 2.a o reprogramiranju elektroničkih upravljačkih jedinica u skladu s normama iz Priloga XVII. proizvođači osiguravaju da neovisni operateri mogu kupiti ili unajmiti odgovarajući vlasnički alat ili opremu.
Članak 2.f
Naknade za pristup informacijama za popravak i održavanje vozila
1. Proizvođači mogu zaračunati razumne i razmjerne naknade za pristup informacijama za popravak i održavanje vozila iz ove Uredbe.
U smislu prvog podstavka, naknada se smatra nerazumnom ili nerazmjernom ako odvraća od pristupa zbog toga što se ne uzima u obzir opseg uporabe neovisnog operatera.
2. Proizvođači stavljaju na raspolaganje informacije za popravak i održavanje vozila, uključujući transakcijske usluge kao što su reprogramiranje ili tehnička pomoć, na satnoj, dnevnoj, mjesečnoj i godišnjoj osnovi, s tim da su naknade za takve informacije promjenjive u skladu s odgovarajućim vremenskim razdobljima za koja je odobren pristup.
Uz pristup na temelju vremena, proizvođači mogu ponuditi pristup na temelju transakcija, kod kojeg se naknade zaračunavaju po transakciji i ne temelje se na vremenu za koje je odobren pristup. Ako proizvođači nude oba sustava za pristup, neovisni serviseri odabiru preferirani sustav pristupa, ili pristup na temelju vremena ili pristup na temelju transakcija.
Članak 2.g
Usklađenost s obavezama vezanim uz pristup informacijama o OBD sustavu vozila i informacijama za popravak i održavanje vozila
1. Tijelo za homologaciju može u svakom trenutku, bilo na vlastitu inicijativu, na temelju pritužbe ili na temelju procjene tehničke službe, provjeriti usklađenost proizvođača s Uredbom (EZ) br. 595/2009, ovom Uredbom i uvjetima potvrde o pristupu informacijama o OBD sustavu vozila i informacijama za popravak i održavanje vozila.
2. Ako tijelo za homologaciju utvrdi da je proizvođač propustio ispuniti svoje obveze koje se odnose na pristup informacijama o OBD sustavu vozila i informacijama za popravak i održavanje vozila, tijelo za homologaciju koje je dodijelilo odgovarajuću homologaciju tipa poduzima odgovarajuće mjere za poboljšanje stanja.
Te mjere mogu uključivati povlačenje ili odbijanje homologacije tipa, novčanu kaznu ili druge mjere usvojene u skladu s člankom 11. Uredbe (EZ) br. 595/2009.
3. Ako neovisni operater ili udruga koja predstavlja neovisne operatere tijelu za homologaciju podnese pritužbu, ono provodi reviziju kako bi se provjerilo ispunjava li proizvođač svoje obaveze vezane uz pristup informacijama o OBD sustavu vozila i informacijama za popravak i održavanje vozila.
4. Pri provođenju revizije tijelo za homologaciju može od tehničke službe ili nekog drugog neovisnog stručnjaka tražiti da procijeni jesu li te obaveze ispunjene.
Članak 2.h
Forum o pristupu informacijama o vozilu
Područje primjene aktivnosti koje provodi Forum o pristupu informacijama o vozilu koji je osnovan u skladu s člankom 13. stavkom 9. Uredbe Komisije (EZ) br. 692/2008 (7) proširuje se na vozila obuhvaćena Uredbom (EZ) br. 595/2009.
Na temelju dokaza o namjernoj ili nenamjernoj zlouporabi informacija o OBD sustavu vozila i informacija za popravak i održavanje vozila, Forum savjetuje Komisiju o mjerama za sprečavanje takve zlouporabe informacija.
3.
Članak 3. mijenja se kako slijedi:
(a)
stavak 1. zamjenjuje se sljedećim:
„1. Kako bi dobio EZ homologaciju tipa sustava motora ili porodice motora kao zasebne tehničke jedinice, EZ homologaciju tipa vozila s homologiranim sustavom motora s obzirom na emisije i informacije za popravak i održavanje vozila, ili EZ homologaciju tipa vozila s obzirom na emisije i informacije za popravak i održavanje vozila, proizvođač u skladu s odredbama Priloga I. dokazuje da vozila ili sustavi motora podliježu ispitivanjima te da su u skladu sa zahtjevima iz članaka 4. i 14. i iz priloga od III. do VIII., X., XIII., XIV. i XVII. Proizvođač također osigurava sukladnost sa specifikacijama za referentna goriva iz Priloga IX.”;
(b)
umeću se sljedeći stavci 1.a, 1.b i 1.c:
„1.a Ako pri podnošenju zahtjeva za homologaciju tipa nisu dostupne informacije o OBD sustavu vozila i informacije za popravak i održavanje vozila ili nisu u skladu s člankom 6. Uredbe (EZ) br. 595/2009, člankom 2.a i, prema potrebi, člancima 2.b, 2.c i 2.d ove Uredbe, i Prilogom XVII. ovoj Uredbi, proizvođač te informacije osigurava u roku od šest mjeseci od datuma utvrđenog u članku 8. stavku 1. Uredbe (EZ) br. 595/2009 ili u roku od šest mjeseci od datuma homologacije tipa, ovisno o tome što nastupi kasnije.
1.b Obveza osiguranja informacije unutar datuma na koje upućuje stavak 1.a primjenjuje se samo ako je nakon homologacije tipa vozilo stavljeno na tržište.
Kad je vozilo stavljeno na tržište više od šest mjeseci nakon homologacije tipa, informacije se moraju priskrbiti na dan stavljanja vozila na tržište.
1.c Tijelo za homologaciju može smatrati da je proizvođač uveo zadovoljavajuće mjere i postupke s obzirom na pristup informacijama o OBD sustavu vozila i informacijama za popravak i održavanje vozila na temelju izdane potvrde o pristupu informacijama o OBD sustavu vozila i informacijama za popravak i održavanje vozila, pod uvjetom da nije bilo nijedne pritužbe i da proizvođač dostavi potvrdu u rokovima na koje upućuje stavak 1.a.
Ako se potvrda o sukladnosti ne dostavi u navedenom roku, tijelo za homologaciju poduzima odgovarajuće mjere za osiguranje sukladnosti.”;
(c)
briše se stavak 15.
4.
Članak 5. mijenja se kako slijedi:
(a)
naslov se zamjenjuje sljedećim:
„Članak 5.
Primjena EZ homologacije tipa sustava motora ili porodice motora kao zasebne tehničke jedinice s obzirom na emisije i pristup informacijama za popravak i održavanje vozila”;
(b)
u stavku 4. točka (g) zamjenjuje se sljedećim:
„(g)
potvrda o pristupu informacijama o OBD sustavu i informacijama za popravak i održavanje vozila;”.
5.
U članku 6. naslov se zamjenjuje sljedećim:
„Članak 6.
Administrativne odredbe za EZ homologaciju tipa sustava motora ili porodice motora kao zasebne tehničke jedinice s obzirom na emisije i pristup informacijama za popravak i održavanje vozila”.
6.
U članku 7. stavku 4. točka (d) zamjenjuje se sljedećim:
„(d)
potvrda o pristupu informacijama o OBD sustavu i informacijama za popravak i održavanje vozila;”.
7.
U članku 14. stavku 1. točka (d) zamjenjuje se sljedećim:
„(d)
zahtjevi s obzirom na pokazno ispitivanje prijenosnog uređaja za mjerenje emisija pri homologaciji tipa i svi dodatni zahtjevi s obzirom na ispitivanje vozila u uporabi izvan ciklusa, kako je predviđeno ovom Uredbom;”.
8.
U članku 15. stavku 1. prvi podstavak zamjenjuje se sljedećim:
„Proizvođač osigurava da su zamjenski uređaji za kontrolu onečišćenja namijenjeni za ugradbu na EZ homologirane sustave motora ili vozila iz Uredbe (EZ) br. 595/2009 EZ homologirani kao zasebne tehničke jedinice u skladu sa zahtjevima ovog članka i članaka 1.a, 16. i 17.”.
9.
U članku 16. stavak 3. mijenja se sljedećim:
„3. Proizvođač dostavlja potvrdu o pristupu informacijama o OBD sustavu i informacijama za popravak i održavanje vozila.”.
10.
Prilozi I., II., III., VI., X., XI. i XIII. izmjenjuju se u skladu s Prilogom I. ovoj Uredbi.
11.
Dodaje se novi Prilog XVII. čiji je tekst naveden u Prilogu II. ovoj Uredbi.
Članak 2.
Ova Uredba stupa na snagu trećeg dana od objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. siječnja 2012.

EuroVoc Classification:
Level 1 (Primary): 100160
100155
100158
100154
100150
Level 2 (Secondary): 100244
100222
100261
100260
100271
100238
Level 3 (Tertiary): 2472
1410
2015
1718
3641
2524
2481
All Tags: 1846
1994
2527
3159
453
4654
468
5481
831